बिपाशा ने बहुत मदद की : राणा  
राणा कहते हैं कि'दम मारो दम'में बिपाशा ने उन्हें शूटिंग के दौरान सहज रहने में मदद की।
दक्षिण भारतीय अभिनेता राणा दग्गुबति अपनी पहली बॉलीवुड फिल्म 'दम मारो दम' में अभिनेत्री बिपाशा बसु के साथ अभिनय कर रहे हैं। वह स्वीकार करते हैं कि इस फिल्म में काम करने में बिपाशा से उन्हें काफी मदद मिली।  दग्गुबति कहते हैं कि बिपाशा ने उन्हें शूटिंग के दौरान सहज रहने में मदद की। इस फिल्म में अभिषेक बच्चन और प्रतीक बब्बर ने भी अभिनय किया है। आगामी 22 अप्रैल को फिल्म प्रदर्शित होगी।  दग्गुबति ने कहा, "बॉलीवुड में नवोदित होने की वजह से शुरुआत में मुझमें कुछ झिझक थी लेकिन मैं यह जरूर कहूंगा कि बिपाशा और अभिषेक ने इससे बाहर निकलने में मेरी मदद की। बिपाशा ने मेरी बहुत मदद की और शूटिंग के दौरान इस बात का ख्याल रखा कि मैं सहज रहूं।" उन्होंने कहा, "मैं इस फिल्म में काम शुरू करने के पहले से ही अभिषेक को जानता था।"  रोहन सिप्पी के निर्देशन में बनी यह फिल्म छह लोगों की जिंदगियों के इर्द-गिर्द घूमती है, इन सभी की मुलाकात गोवा में होती है। फिल्म बताती है कि नशीले पदार्थों के माफिया की दुनिया में फंसने के बाद इन सभी की जिंदगी किस तरह से बदल जाती है।  दग्गुबति ने 'दम मारो दम' में एक संगीतकार की भूमिका निभाई है। वह कहते हैं, "मैं गोवा का एक डिस्क जॉकी हूं। मेरा किरदार बहुत बेपरवाह है और उसे किसी बात का डर नहीं है लेकिन वह एक गंदे जाल में फंस जाता है।"  दग्गुबति तेलुगू फिल्मों के अभिनेता-निर्माता डी. रामानायडू के पोते व निर्माता डी. सुरेश बाबू के बेटे हैं। इस फिल्म के लिए उन्हें अपने उच्चारण पर काफी काम करना पड़ा और उन्होंने गिटार बजाना भी सीखा।